**Ministru kabineta rīkojuma projekta “Par Rīgas Pedagoģijas un izglītības vadības akadēmijas likvidāciju, pievienojot Latvijas Universitātei” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta rīkojuma projekts “Par Rīgas Pedagoģijas un izglītības vadības akadēmijas likvidāciju, pievienojot Latvijas Universitātei” (turpmāk – rīkojuma projekts) ir izstrādāts, pamatojoties uz:  - Augstskolu likuma 11.panta otro daļu, kas nosaka, ka lēmumu par valsts dibinātas augstskolas likvidāciju pieņem Ministru kabinets pēc izglītības un zinātnes ministra ierosinājuma;  - Izglītības attīstības pamatnostādnēm 2014.-2020.gadam[[1]](#footnote-1), kas apakšmērķa “Efektīva pārvaldība: uzlabot resursu pārvaldības efektivitāti, attīstot izglītības iestāžu institucionālo izcilību” ietvaros nosaka, ka “augstākās izglītības jomā tiks atbalstīta AII, t.sk. koledžu, savstarpējā sadarbība, veicināta AII resursu konsolidācija un studiju programmu ciešāka integrācija ar industriju” paredzēto uzdevumu un pasākumu plāna 10. un 11.punktā noteikto.  Vienlaikus tas izstrādāts arī saskaņā ar Publiskas personas mantas atsavināšanas likuma 5.panta pirmo daļu, 42.panta pirmo daļu un 43.pantu un Ministru kabineta 2010.gada 9.jūnija rīkojumu Nr.321 “Par valsts nekustamo īpašumu nodošanu Rīgas Pedagoģijas un izglītības vadības akadēmijas valdījumā” (turpmāk – rīkojums Nr.321). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | [1] Izglītības un zinātnes ministrijas (turpmāk – ministrija) mērķis ir nodrošināt kvalitatīvu un modernu izglītību ikvienam Latvijas iedzīvotājam. Ministrijas prioritāte ir talantīgu un izcilu skolotāju sagatavošana darbam Latvijas skolās. Šī mērķa sasniegšanai atbilstoši IAP 2014. - 2020.gadam paredzēto uzdevumu un pasākumu plāna 10. un 11.punktā noteiktajam, rīkojuma projekts piedāvā mobilizēt izglītības studijām un pētniecībai pieejamos resursus un pievienot Rīgas Pedagoģijas un izglītības vadības akadēmiju (turpmāk – RPIVA) Latvijas Universitātei, kā arī koncentrēt deju un mūzikas skolotāju sagatavošanu Jāzepa Vītola Latvijas Mūzikas akadēmijā.  [2] Pašreiz skolotāju sagatavošanas sistēma nav efektīva, jo Latvijas augstskolās piedāvāto pedagoģijas studiju klāsts ir sadrumstalots, tas savstarpēji dublējas un ir neviendabīgs pētnieciskās bāzes un resursu ziņā. Lai gan studējošo skaits ir samazinājies, augstskolu skaits nav mainījies, un studiju programmu skaits ir pieaudzis. Saskaņā ar Ekonomikas ministrijas darba tirgus prognozēm, nemainoties studiju piedāvājuma struktūrai, ir paredzama izglītības jomas speciālistu būtiska pārprodukcija. Tai pat laikā finansējums studiju un pētniecības procesa nodrošināšanai pašreizējā apjomā nav pietiekošs. Tādējādi, ierobežotu resursu apstākļos, nav iespējams modernizēt skolotāju sagatavošanu, lai nodrošinātu kvalitatīvu izglītību.  Pašreiz tematiskajā grupā “Izglītība” valsts augstskolas piedāvā 55 studiju programmas, kurās 2015./2016.akadēmiskajā gadā studē 5 610 studējošie. No tām sešas ministrijas pārziņā esošas augstskolas piedāvā 48 izglītības zinātņu studiju programmas ar 5 353 studējošajiem 2015./2016.akadēmiskajā gadā.  [3] No 2006.gada līdz 2015.gadam studējošo skaits Latvijā ir samazinājies no 129 503 līdz 84 282. Valsts dibināto augstskolu skaits faktiski nav mainījies, bet studiju programmu skaits ir palielinājies no 616 programmām 2006.gadā līdz 920 programmām 2015.gadā. Tai pat laikā, jau ilgstoši (kopš 2009.gada) valsts budžeta finansējums uz vienu budžeta vietu nav atbilstošs faktiskajām studiju izmaksām. Pašreiz vienas budžeta vietas bāzes izmaksas ir 1 393,33 *euro* gadā. Saskaņā ar ekspertu vērtējumu 2014.gadā vienas budžeta vietas bāzes izmaksas bija aptuveni 1 810 *euro* gadā. Ņemot vērā inflāciju un cenu paaugstinājumu, 2017.gada sākumā faktiskās izmaksas būtu lēšamas aptuveni 1 900 *euro* gadā, savukārt 2018.gadā – orientējoši 2 000 *euro*. Vienlaikus, saskaņā ar Nacionālās izglītības iespēju datubāzē ietverto informāciju RPIVA studiju maksa skolotāju izglītības studiju programmās 2017/2018. mācību gadā ir noteikta no 990 līdz 1160 eiro[[2]](#footnote-2). Tādējādi, var secināt, ka RPIVA studiju process netiek pilnībā nenodrošināts ar pašas augstskolas materiāltehniskajiem un akadēmiskajiem resursiem un faktiskās mācību procesa nodrošinājuma izmaksas tiek kompensētas ar citu augstskolu resursu izmantošanu.  [4] Kopējais finansējums valsts budžeta finansētām studijām tematiskajā grupā “Izglītība” ir 3,13 milj. *euro*. Saskaņā ar ministrijas datiem, ik gadus pedagoģijas studiju programmas pabeidz apmēram 1 000 absolventi (piemēram, 2015./2016.mācību gadā bija 1153 absolventi studiju programmās izglītības tematiskajā jomā “Izglītība”, no tiem 581 par valsts budžeta līdzekļiem, 572 par studiju maksu un 496 absolventi no kopskaita pabeiguši RPIVA), taču darbam skolā ik gadus ir nepieciešami 350-400 jauni skolotāji, piemēram, 2015./2016. mācību gadā darbu skolā uzsācis 381 jaunais skolotājs (128 – pēc profesionālās kvalifikācijas ieguves, 253 – paralēli studijām). Valsts kontrole revīzijas ziņojumā Nr.5.1-2-16 /2013 “Valsts līdzekļu izlietojuma likumība, lietderība un efektivitāte, nodrošinot pedagogu atlīdzību” norāda, ka gadījumā, ja par valsts budžeta līdzekļiem sagatavotie skolotāji neuzsāk darbu izglītības iestādēs, finansējums šajā studiju tematiskajā grupā netiek izmantots pilnībā atbilstoši piešķiršanas mērķim, jo tas tiek izlietots lielāka skaita speciālistu sagatavošanai, nekā darba tirgū ir nepieciešams.  [5] Lai sekmētu jauno skolotāju motivāciju uzsākt darbu skolās, ministrija ir izstrādājusi un 2016.gadā sākusi ieviest jauno pedagogu darba samaksas modeli. Tomēr joprojām ir nepieciešami pasākumi, kas salāgotu izglītības zinātņu absolventu skaitu ar darba tirgus pieprasījumu. Vienlaikus ir nepieciešams veikt pasākumus policentriskas attīstības stimulēšanai Latvijā, tai skaitā pasākumi, kas nodrošina studiju, tālākizglītības un akadēmisko resursu pieejamību reģionu izglītības iestāžu skolotājiem.  [6] Latvijas Universitātē, Liepājas Universitātē un Daugavpils Universitātē izglītības zinātņu studijas un pētniecība notiek, integrējot skolotāju izglītību gan ar sociālo un humanitāro, gan ar dabas un dzīvības zinātņu nozaru studijām un pētniecību. RPIVA ir šauri specializēta augstskola, kas pamatā īsteno izglītības zinātņu studiju programmas. Rēzeknes Tehnoloģiju akadēmija specializējas speciālās izglītības skolotāju sagatavošanā un Latvijas Sporta pedagoģijas akadēmija – sporta skolotāju sagatavošanā. Latvijas Universitāte un Rēzeknes Tehnoloģiju akadēmija īsteno Valsts pētījumu programmu izglītības jomā. Bez tam, mūziķus un horeogrāfus gatavo arī Kultūras ministrijas pārziņā esošā Jāzepa Vītola Latvijas Mūzikas akadēmija. Vislielākā izglītības zinātņu studiju programmu piedāvājuma dublēšanās ir vērojama Rīgā, kur atrodas Latvijas Universitāte, RPIVA un Jāzepa Vītola Latvijas Mūzikas akadēmija, jo tās visas atrodas vienā nacionālas nozīmes attīstības centrā.  [7] RPIVA īsteno 22 studiju programmas šādās studiju tematiskajās grupās[[3]](#footnote-3): 1) Izglītība (14 studiju programmas); 2) Sociālās zinātnes, komerczinības un tiesības (7 studiju programmas); 3) Pakalpojumi (1 studiju programma). RPIVA izglītības zinātņu studiju programmas (pēc piešķiramās profesionālās kvalifikācijas, līdz ar to arī satura) dublējas ar Latvijas Universitātes, Liepājas Universitātes un Daugavpils Universitātes studiju piedāvājumu un nav saistītas ar citu akadēmisko jomu – vēstures, valodu, mūzikas, sociālo zinātņu, dabas zinātņu vai matemātikas nozaru studijām un pētniecību. Tādējādi, pašreiz RPIVA izglītības studiju programmās studējošajiem nav tiešas piekļuves zināšanām, kas tiek radītas izglītības jomas Valsts pētījumu programmās. RPIVA studējošajiem piekļuve citu jomu akadēmiskajiem resursiem aprobežojas ar piekļuvi vadības un psiholoģiju studiju resursiem, un iespēju koplietot par Eiropas Savienības struktūrfondu līdzekļiem modernizēto STEM un radošo industriju jomas augstākās izglītības un pētniecības infrastruktūru nav vispār. .  [8] Starptautiskajā zinātnisko institūciju izvērtējumā, ko ministrija 2013.gadā īstenoja sadarbībā ar Ziemeļu Ministru padomi, izglītības zinātne vērtēta sociālo zinātņu blokā. Izvērtējumā secināts, ka sociālajās zinātnēs, tai skaitā izglītībā, ir nepieciešama lielāka resursu koncentrācija, kas veicinātu kritiskās masas pieaugumu visās disciplīnās, kā arī jāstiprina pētniecība un tās atbilstīgums starptautiskajām attīstības tendencēm. Konsolidācijas galvenie dalībnieki – RPIVA un Latvijas Universitāte (Latvijas Universitātes Pedagoģijas, psiholoģijas un mākslas fakultātes Pedagoģijas zinātniskais institūts, kā arī Latvijas Universitātes Pedagoģijas, psiholoģijas un mākslas fakultātes Izglītības pētniecības institūts) izvērtējumā katrs saņēma kopvērtējumu “3” – “Spēcīgs vietējais spēlētājs, kas guvis zināmu starptautisku atzinību”.  [9] Latvijas Universitāte ir lielākā klasiskā universitāte Latvijā, kurā pašreiz tiek īstenots vislielākais pētniecības apjoms visās zinātņu nozarēs un kura gatavo speciālistus darbam visā Latvijā. Attiecībā uz iegūstāmā diploma prestižu jāatzīmē, ka Latvijas Universitāte ieņem 47.vietu plaši izmantotajā starptautiskajā reitingā *QS University Rankings: EECA*, kā arī ir iekļauta starptautiskajā reitingā *The Times Higher Education World University Rankings* un Eiropas Komisijas veidotajā augstskolu reitingā *U-Multirank*. RPIVA šajos reitingos nav iekļauta.  Latvijas Universitātes iekšējās kvalitātes vadības sistēma ir veidota atbilstoši EFQM (European Foundation for Quality Management) standartam Excellence Model, kas vairāk nekā 25 gadus ir starptautiski atzīts un Eiropā vadošais visaptverošās kvalitātes vadības sistēmu koncepts, savukārt RPIVA iekšējās kvalitātes vadības sistēma ir sertificēta atbilstoši Lielbritānijas kvalitātes standartam “Investors in Excellence”.  [10] Vērtējot pēc zinātnisko publikāciju skaita izglītības zinātņu jomā, valsts augstskolu rezultāti zinātnisko publikāciju apkopotajā datu bāzē SCOPUS[[4]](#footnote-4) ( izdevums, kurā publicēta publikācija, šajā datubāzē ir klasificēts pie zinātņu nozares “Izglītības zinātne”, 2011.-2015.g.) ir šādi:  Daugavpils Universitāte: 23 zinātniskie raksti, kopā 26 publikācijas, ieskaitot rakstus konferenču krājumos, citējumu kopskaits – 31, citējumi uz vienu publikāciju – 1,2;  Latvijas Universitāte: 14 izdotie zinātniskie raksti, kopā 17 publikācijas, ieskaitot rakstus konferenču krājumos, citējumu kopskaits – 40, citējumi uz vienu publikāciju – 2,4;  RPIVA: 2 zinātniskie raksti, kopā 3 publikācijas, ieskaitot rakstus konferenču krājumos, citējumu kopskaits – 1, citējumi uz vienu publikāciju – 0,3;  Liepājas Universitāte: izdotie zinātniskie raksti – 1, kopā 3 publikācijas, ieskaitot rakstus konferenču krājumos, citējumu kopskaits – 0, citējumi uz vienu publikāciju – 0;  Rēzeknes Tehnoloģiju akadēmija: izdotie zinātniskie raksti 1, kopā 1 publikācija, citējumu kopskaits – 0, citējumi uz vienu publikāciju – 0.  [11] Valsts augstskolu publikācijas zinātnisko publikāciju apkopotajā datu bāzē *Web of Science[[5]](#footnote-5)* (izdevums, kurā publicēta publikācija, klasificēts pēc kategorijas “Izglītība”, 2011.-2015.g.):  Latvijas Universitāte: 7 izdotie zinātniskie raksti, kopā 82 publikācijas, ieskaitot rakstus konferenču krājumos, citējumu kopskaits – 17, citējumi uz vienu publikāciju – 0,2;  Daugavpils Universitāte: 4 zinātniskie raksti, kopā 65 publikācijas, ieskaitot rakstus konferenču krājumos, citējumu kopskaits – 21, citējumi uz vienu publikāciju – 0,3;  RPIVA: 3 zinātniskie raksti, kopā 97 publikācijas, ieskaitot rakstus konferenču krājumos, citējumu kopskaits – 5, citējumi uz vienu publikāciju – 0,1;  Liepājas Universitāte: izdotie zinātniskie raksti – 0, kopā 1 publikācija, citējumu kopskaits – 0, citējumi uz vienu publikāciju – 0;  Rēzeknes Tehnoloģiju akadēmija: izdotie zinātniskie raksti –0, kopā 22 publikācijas, citējumu kopskaits – 0, citējumi uz vienu publikāciju – 0.  [12] Tādējādi, izglītības zinātnēs vadošās institūcijas Latvijā ir Latvijas Universitāte un Daugavpils Universitāte, trešajā vietā ir RPIVA, ceturtajā un piektajā, atkarībā no publikāciju datu bāzes ir attiecīgi Rēzeknes Tehnoloģiju akadēmija un Liepājas Universitāte. No šīm augstskolām divas atrodas vienā nacionālas nozīmes attīstības centrā – Rīgā, savukārt Rēzeknes Tehnoloģiju akadēmija, Daugavpils Universitāte un Liepājas Universitāte atrodas citos nacionālas nozīmes attīstības centros, to funkcijas un studiju programmu saturs nedublējas, un tās pilda reģionam svarīgas darbaspēka sagatavošanas funkcijas.  [13] Augstākās izglītības padomes izstrādātā Latvijas augstākās izglītības un augstskolu attīstības koncepcija 2013.-2020. gadam kā vienu no nepieciešamajiem soļiem Latvijas augstākās izglītības sistēmas attīstībai min dublēšanās novēršanu valsts dibinātajās augstākās izglītības institūcijās resursu ietilpīgos studiju virzienos, norādot, ka efektīvākais dublēšanās novēršanās ceļš ir resursu un studiju bāzes koncentrācija studiju virzienu “kristalizāciju centros”, proti, augstākās izglītības institūcijās, kurās studiju virziena īstenošanai ir pietiekami resursi. Ministrijas ieskatā pietiekami un kvalitatīvi resursi ir nepieciešami jebkurā augstskolas īstenotā studiju virzienā un tie ietver gan studiju un pētniecības infrastruktūru un akadēmisko personālu konkrētajā studiju virzienā, gan resursus saistītajās akadēmiskajās jomās, gan arī mecenātu finansējumu studijām un pētniecībai, un sadarbību ar partneriem Eiropā un citviet pasaulē.  [14] Augstākās izglītības padomes 2011.-2013.gadā īstenotajā projektā ”Augstākās izglītības studiju programmu izvērtēšana un priekšlikumi kvalitātes paaugstināšanai” (Nr.2011/0012/1DP/1.1.2.2.1./11/IPIA/VIAA/001) tika izvērtētas studiju programmas pēc to kvalitātes, resursu pietiekamības, ilgtspējas, sniedzot ieteikumus studiju programmu uzlabošanai, konsolidācijai, attīstībai, kā arī starptautiskās konkurētspējas veicināšanai, resursu efektīvai izmantošanai un finansēšanai no valsts budžeta līdzekļiem, augstskolu, koledžu un to studiju programmu vērtēšanai un akreditācijai. Izglītības zinātņu studiju programmu izvērtējumā tika identificētas šo studiju programmu satura un struktūras problēmas un ieteikts izglītības speciālistu sagatavošanai veidot lielākas augstākās izglītības institūcijas, kurām būtu optimāls finansējums un paaugstinātos konkurētspēja.  [15] Pamatojoties uz Augstākās izglītības padomes izstrādāto koncepciju un studiju programmu izvērtējama rezultātiem un ieteikumiem, IAP 2014.-2020.gadam īstenošanas plāns paredz sākot jau no 2015.gada īstenot augstākās izglītības nozaru pārstrukturizācijas pasākumus, kas vērsti uz studējošo skaita proporcijas maiņu atbilstoši darba tirgus vidēja un ilgtermiņa prognozēm, kā arī pilnveidot izglītības studiju programmu struktūru un saturu.  [16] Lai mobilizētu resursus izglītības studiju jomas modernizācijai un vienlaikus stimulētu policentrisku Latvijas attīstību, ministrija turpinās mobilizēt izglītības studiju resursus un koncentrēs skolotāju izglītību universitātēs – Latvijas Universitātē, Liepājas Universitātē un Daugavpils Universitātē, tādējādi integrējot skolotāju izglītību gan ar sociālo un humanitāro, gan ar eksakto zinātņu nozaru studijām un pētniecību, gan arī palielinot izglītības studiju finansējumu. Rezultātā tiks palielināta kritiskā masa pedagoģijas studiju programmās, un studējošajiem tiks nodrošināts kvalitatīvāks studiju saturs, piekļuve visu akadēmisko jomu resursiem, mecenātu līdzekļiem, kā arī Eiropas Savienības struktūrfondu programmu ietvaros modernizētajai infrastruktūrai, kā arī nodrošinātas starptautiskās sadarbības iespējas. Mūzikas un dejas skolotājus gatavos Jāzepa Vītola Latvijas Mūzikas akadēmija, savukārt sporta nozares skolotājus – Latvijas Sporta pedagoģijas akadēmija, speciālās izglītības skolotājus turpinās gatavot Rēzeknes Tehnoloģiju akadēmija.  [17] Rīkojuma projekts paredz RPIVA pievienošanu Latvijas Universitātei, likvidējot RPIVA kā atsevišķu augstskolu un zinātnisko institūciju. RPIVA likvidācijas mērķis ir skolotāju sagatavošanai nepieciešamo resursu mobilizācija un koncentrācija, programmu sadrumstalotības un dublēšanās mazināšana ilgtermiņā, un finansējuma efektīva izmantošana. RPIVA pievienošanu Latvijas Universitātei nosaka šādi kritēriji:  1) īstenotās studiju programmas dublējas ar citu augstskolu īstenotajām programmām vienā nacionālās nozīmes attīstības centrā – Rīgā;  2) monoprofila augstskola, kas īsteno tikai izglītības un sociālo zinātņu studiju programmas, kas nenodrošina skolotāju studiju programmu papildinātību un sinerģiju ar citām akadēmiskajām studiju un pētniecības jomām, tai skaitā STEM un radošajās industrijās;  3) salīdzinoši ar citām tajā pašā nacionālās nozīmes attīstības centrā esošajām augstskolām zemāka pētniecības intensitāte un pētnieciskā darba rezultāti;  4) nav ietverta nevienā starptautiskajā augstskolu reitingā.  [18] Integrējot RPIVA Latvijas Universitātē, izglītības studijām pieejamais finansējums ministrijas padotības augstskolās (pašreiz 3,13 milj. *euro*) tiks koncentrēts četrās ministrijas padotības augstskolās – Latvijas Universitātē, Daugavpils Universitātē, Liepājas Universitātē un Rēzeknes Tehnoloģiju akadēmijā, un Kultūras ministrijas pārziņā esošajā Jāzepa Vītola Latvijas Mūzikas akadēmijā.  [19] RPIVA ir ministrijas padotībā esoša valsts dibināta augstskola, kas dibināta 1994.gada 10.maijā. RPIVA Satversme pieņemta ar Saeimas 2009.gada 4.jūnija likumu “Par Rīgas Pedagoģijas un izglītības vadības akadēmijas Satversmi”.  RPIVA īsteno 22 studiju programmas 4 studiju virzienos:  -Izglītība, pedagoģija un sports;  - Psiholoģija;  - Vadība, administrēšana un nekustamo īpašumu pārvaldība;  - Iekšējā drošība un civilā aizsardzība.  RPIVA 2016./2017.akadēmiskajā gadā studiju virzienā “Izglītība, pedagoģija un sports” (akreditēts līdz 2019.gada 30.maijam) īsteno šādas studiju programmas:  - pirmā līmeņa profesionālās augstākās izglītības programmu “Pirmsskolas izglītības skolotājs” ar piešķiramo profesionālo kvalifikāciju “pirmsskolas izglītības skolotājs” (1003 studējošie: 42 – budžeta finansējums, 961 – studiju maksa);  - profesionālo bakalaura studiju programmu “Deju un ritmikas skolotājs” ar piešķiramo grādu “profesionālais bakalaura grāds izglītībā” un profesionālo kvalifikāciju “deju un ritmikas skolotājs” (69 studējošie: 63 – budžeta finansējums, 6 – studiju maksa);  - profesionālo bakalaura studiju programmu “Izglītības darba vadītājs un viena mācību priekšmeta skolotājs” ar piešķiramo grādu “profesionālais bakalaura grāds izglītībā” un profesionālo kvalifikāciju “izglītības darba vadītājs un viena mācību priekšmeta skolotājs (angļu valodas skolotājs pamatskolā, informātikas skolotājs, latviešu valodas un literatūras skolotājs pamatskolā, mājturības un tehnoloģiju skolotājs pamatskolā, matemātikas skolotājs pamatskolā, rokdarbu un mājturības skolotājs pamatskolā, sociālo zinību skolotājs, vizuālās mākslas skolotājs pamatskolā)” (103 studējošie: 64 – budžeta finansējums, 39 – studiju maksa);  - profesionālo bakalaura studiju programmu “Mūzikas skolotājs” ar piešķiramo grādu “profesionālais bakalaura grāds izglītībā” un profesionālo kvalifikāciju “mūzikas skolotājs (instrumenta spēles skolotājs, klavierspēles skolotājs, mūzikas skolotājs vispārizglītojošā skolā un muzikālo kolektīvu vadītājs, populārās un džeza mūzikas skolotājs, vokālais pedagogs)” (86 studējošie: 74 – budžeta finansējums, 7 – studiju maksa);  - profesionālo bakalaura studiju programmu “Sākumskolas skolotājs ar tiesībām mācīt vienu priekšmetu pamatskolā” ar piešķiramo grādu “profesionālais bakalaura grāds izglītība” un profesionālo kvalifikāciju “sākumskolas skolotājs ar tiesībām mācīt vienu priekšmetu pamatskolā (angļu valodas skolotājs pamatskolā, informātikas skolotājs, latviešu valodas un literatūras skolotājs pamatskolā, matemātikas skolotājs pamatskolā, rokdarbu un mājturības skolotājs pamatskolā, sociālo zinību skolotājs, vizuālās mākslās skolotājs pamatskolā)” (240 studējošie: 73 – budžeta finansējums, 167 – studiju maksa);  - kopīgo profesionālo bakalaura studiju programmu “Sākumskolas un pamatskolas mācību priekšmetu skolotājs” (kopīga ar Liepājas Universitāti) ar piešķiramo grādu “profesionālais bakalaura grāds izglītībā” un profesionālo kvalifikāciju “pamatizglītības pirmā posma un pamatizglītības viena mācību priekšmeta skolotājs (angļu valodas skolotājs pamatskolā, fizikas skolotājs pamatskolā, franču valodas skolotājs pamatskolā, informātikas skolotājs pamatskolā, latviešu valodas skolotājs pamatskolā, latviešu valodas un literatūras skolotājs pamatskolā, matemātikas skolotājs pamatskolā)” (11 studējošie par studiju maksu);  - profesionālo bakalaura studiju programmu “Skolotājs” ar piešķiramo grādu “profesionālais bakalaura grāds izglītībā” un profesionālo kvalifikāciju “pirmsskolas izglītības skolotājs” vai “pirmsskolas un sākumskolas skolotājs” (1148 – studējošie: 114 – budžeta finansējums, 1034 – studiju maksa);  - profesionālo bakalaura studiju programmu “Vidējās izglītības bioloģijas skolotājs un pamatizglītības bioloģijas, ģeogrāfijas un dabaszinību skolotājs” ar piešķiramo grādu “profesionālais bakalaura grāds izglītībā” un profesionālo kvalifikāciju “vidējās izglītības bioloģijas skolotājs un pamatizglītības dabaszinību skolotājs” (8 studējošie par budžeta finansējumu);  - profesionālo maģistra studiju programmu “Dejas pedagoģija” ar piešķiramo grādu “profesionālais maģistra grāds dejas pedagoģijā” (4 studējošie par budžeta finansējumu);  - profesionālo maģistra studiju programmu “Mūzikas pedagoģija” ar piešķiramo grādu “profesionālais maģistra grāds mūzikas pedagoģijā” (17 studējošie par budžeta finansējumu);  - profesionālo maģistra studiju programmu “Organizācijas vadība” ar piešķiramo grādu “profesionālais maģistra grāds vadībzinātnēs” vai grādu un profesionālo kvalifikāciju “uzņēmuma un iestādes vadītājs” (51 studējošais: 41 – budžeta finansējums, 10 – studiju maksa);  - profesionālo maģistra studiju programmu “Pedagoģija” ar piešķiramo grādu “profesionālais maģistra grāds skolas pedagoģijā” vai “profesionālais maģistra grāds pirmsskolas pedagoģijā” (20 studējošie: 17 – budžeta finansējums, 3 – studiju maksa);  - otrā līmeņa profesionālās augstākās izglītības studiju programmu “Skolotājs” ar piešķiramo profesionālo kvalifikāciju “deju un ritmikas skolotājs”, “pamatizglītības skolotājs”, “pirmsskolas izglītības skolotājs”, “skolotājs logopēds”, “svešvalodas skolotājs 1.-12.klasē (krievu, angļu, latviešu)” vai “vidējās izglītības skolotājs (konkrētā mācību priekšmetā)” (148 studējošie par studiju maksu);  - kopīgo maģistra studiju programmu “Eiropas izglītības vadība” (kopīga ar Lietišķās vadības universitāti (Vācija), Lincas Privāto pedagoģijas universitāti (Austrija), Privāto universitāti Zīburgas pils (Austrija)) ar piešķiramo grādu “izglītības zinātņu maģistra grāds” (3 studējošie par studiju maksu);  - doktora studiju programmu “Pedagoģija” ar piešķiramo grādu “doktora zinātniskais grāds pedagoģijā” (31 studējošais: 24 – budžeta finansējums, 7 – studiju maksa).  RPIVA 2016./2017.akadēmiskajā gadā studiju virzienā “Psiholoģija” (akreditēts līdz 2019.gada 21.maijam) īsteno šādas studiju programmas:  - bakalaura studiju programmu “Psiholoģija” ar piešķiramo grādu “sociālo zinātņu bakalaura grāds psiholoģijā” (163 studējošie par studiju maksu);  - profesionālo maģistra studiju programmu “Psiholoģija” ar piešķiramo grādu “profesionālais maģistra grāds psiholoģijā” un profesionālo kvalifikāciju “psihologs” (44 studējošie: 22 – budžeta finansējums, 22 – studiju maksa).  RPIVA 2016./2017.akadēmiskajā gadā studiju virzienā “Vadība, administrēšana un nekustamo īpašumu pārvaldība” (akreditēts līdz 2021.gada 14.maijam) īsteno šādas studiju programmas:  - pirmā līmeņa profesionālās augstākās izglītības programmu “Cilvēkresursu/Biroja administrēšana” ar piešķiramo profesionālo kvalifikāciju “personāla speciālists” (23 studējošie par studiju maksu);  - pirmā līmeņa profesionālās augstākās izglītības programmu “Komercdarbības organizācija” ar piešķiramo profesionālo kvalifikāciju “tirgzinības un tirdzniecības speciālists” vai “komercdarbības (uzņēmējdarbības) speciālists” (123 studējošie par studiju maksu);  - profesionālo bakalaura studiju programmu “Komercdarbība un uzņēmuma vadība” ar piešķiramo grādu “profesionālais bakalaura grāds uzņēmējdarbībā” un profesionālo kvalifikāciju “uzņēmumu un iestāžu vadītājs” (99 studējošie par studiju maksu);  - profesionālo bakalaura studiju programmu “Personāla vadība” ar piešķiramo grādu “profesionālais bakalaura grāds cilvēkresursu vadībā” un profesionālo kvalifikāciju “personāla vadītājs” (63 studējošie par studiju maksu).  RPIVA 2016./2017.akadēmiskajā gadā studiju virzienā “Iekšējā drošība un civilā aizsardzība” īsteno pirmā līmeņa profesionālās augstākās izglītības programmu “Darba aizsardzība” ar piešķiramo profesionālo kvalifikāciju “darba aizsardzības speciālists” (47 studējošie par studiju maksu) (studiju programma akreditēta līdz 2017.gada 31.decembrim).  Uzskaitīto RPIVA studiju programmu īstenošanu turpinās īstenot Latvijas Universitāte un Jāzepa Vītola Latvijas Mūzikas akadēmija, veicot nepieciešamās darbības to turpmākas īstenošanas nodrošināšanai.  [20] RPIVA 2016./2017.akadēmiskajā gadā ir 3514 studējošie (dati uz 2016.gada 1.decembri). No kopējā studējošo skaita 565 (16%) studē par valsts budžeta līdzekļiem un 2949 (84%) par maksu, turklāt 2858 (81%) no studējošajiem studē nepilna laika studijās. Laika posmā no 2015.gada 1.oktobra līdz 2016.gada 30.septembrim RPIVA imatrikulēti 1318 studējošie. Saskaņā ar Ministru kabineta 2007.gada 23.janvāra noteikumu Nr.70 “Studiju līgumā obligāti ietveramie noteikumi” 2.punktu studiju līgums ar visiem studējošajiem ir ticis noslēgts uz visu studiju programmas apguves laiku.  RPIVA ir astoņas filiāles dažādos Latvijas reģionos: Alūksnē, Bauskā, Cēsīs, Jēkabpilī, Kuldīgā, Madonā, Tukumā un Ventspilī. Filiālēs kopumā studē 998 nepilna laika studējošie.  Pašreiz filiālēs izglītību lielākoties nodrošina RPIVA Rīgā strādājošie mācībspēki. No kopējā filiālēs nodarbināto skaita 214, tikai 30 ir nodarbināti filiālēs pamatdarbā, pārējie 184 veido piesaistīto personālu. RPIVA pamatdarbā nodarbināti 183 cilvēki, akadēmiskais personāls – 100 (22 profesori, 9 asociētie profesori, 28 docenti, 18 lektori, 23 vadošie pētnieki un pētnieki), vispārējais personāls – 83. No kopējā akadēmiskā personāla skaita 20 nodarbināti uz mazāk nekā 0,25 slodzēm, 31 uz slodzi no 0,25 līdz 0,49 slodzēm, 16 uz slodzi no 0,50 līdz 0,74 slodzēm, 21 uz slodzi no 0,75 līdz 0,99 slodzēm un 12 uz pilnu slodzi. Tādējādi, ņemot vērā to, ka tikai neliela daļa akadēmiskā personāla (12 no 100) ir nodarbināti uz pilnu slodzi, gan Rīgā gan filiālēs studējošajiem ir ierobežota piekļuve akadēmiskajiem resursiem. Savukārt akadēmiskajam personālam ir ierobežotas akadēmiskās izaugsmes iespējas.  Saskaņā ar RPIVA sniegtajiem datiem RPIVA ieņēmumi 2015.gadā bija 4 335 747 *euro*,savukārt izdevumi – 3 825 270 *euro*.  [21] RPIVA ir iesaistījusies šādu projektu īstenošanā kā līdzfinansējuma saņēmēja, kuru turpmāku īstenošanu veiks  Latvijas Universitāte:  1) notiek Eiropas Ekonomikas zonas un Norvēģijas valdības divpusējā finanšu instrumenta 2004.-2009.gada perioda individuālā projekta LV0088 “Atbalsta sistēma kreativitātes izpētei un paaugstināšanai cilvēkresursu attīstībā Latvijā” pēc uzraudzība līdz 2018.gadam. RPIVA šobrīd ir jānodrošina projekta ietvaros iegādāto pamatlīdzekļu apdrošināšanu un gūto ienākumu no projekta rezultātu izmantošanas ieguldīšanu izglītībā;  2) RPIVA ir Eiropas Ekonomikas zonas un Norvēģijas finanšu instrumenta 2009.-2014.gada perioda programmas LV05 “Pētniecība un Stipendijas” projekta NFI/R/2014/070 “Veselības un sociālie indikatori bērnu ar invaliditāti dalībai fiziskās aktivitātēs” partneris. Projekts beigsies 2017.gada 28.februārī. Par projekta sasniegtajiem rezultātiem un to izmantošanu atbildīga ir Latvijas Sporta pedagoģijas akadēmija;  3)  RPIVA ir  Eiropas Ekonomikas zonas un Norvēģijas finanšu instrumenta 2009.-2014.gada perioda programmas LV05 “Pētniecība un Stipendijas” projekta NFI/R/2014/053 “Latviešu valodas monolingvāla un bilingvāla apguve: rīki, teorijas un lietojums" vadošais partneris. Projekta īstenošana beidzas 2017.gada 30.aprīlī;  4) RPIVA ir īstenojusi  Eiropas Ekonomikas zonas un Norvēģijas finanšu instrumenta 2009.-2014.gada perioda programmas LV05 “Pētniecība un Stipendijas” aktivitātes “Stipendijas” projektus EEZ/NFI/S/2015/018 “Izglītība ilgtspējīgai attīstībai” un EEZ/NFI/S/2015/004 “Pētniecībā balstīta valodas apguves pasniegšana”.  Projekti noslēgušies 2016.gadā;  5) “Personu mobilitāte augstākās izglītības sektorā starp programmas valstīm (KA103)” īstenošana;  6) projekta Nr.EEZ/NFI/S/2015/004“”Research-based Teaching of Language Acquisition (in synergy with Research activity project “Latvian language in Monolingual and Bilingual Acquisition: tools, theories and applications”)”” īstenošana ir noslēgusies un tiek izvērtēta noslēguma atskaite;  7) projekta Nr.EEZ/NFI/S/2015/018 “Education for Sustainable Development” īstenošana noslēgusies;  8) projekta Nr.NFI/R/2014/053“Latvian language in monolingual and bilingual acquisition: tools, theories and applications” īstenošana noslēdzas 2017.gada 30.aprīlī.  RPIVA Eiropas Savienības fondu 2007.-2013.gada plānošanas periodā:  I darbības programmas “Cilvēkresursi un nodarbinātība” ietvaros ir īstenojusi šādus Eiropas Sociālā fonda līdzfinansētos projektus:  1) “Mērķstipendijas Rīgas Pedagoģijas un izglītības vadības augstskolas doktora studiju programmas “Pedagoģija” doktorantiem”, projekta Nr.1DP/1.1.2.1.2/09/IPIA/VIAA/008;  2) “Mūzikas skolu pedagogu profesionālās kompetences paaugstināšana”, projekta Nr.1DP/1.2.1.1.2/09/IPIA/VIAA/002;  3) “Integratīvas mācību metodikas izstrāde un ieviešana adaptācijai sociālajā vidē skolēniem un jauniešiem ar mācīšanās, kognitīvo funkciju un kustību traucējumiem”, projekta Nr.1DP/1.2.2.4.2/09/APIA/VIAA/122;  4) “Atbalsts studijām Rīgas Pedagoģijas un izglītības vadības akadēmijas doktora studiju programmā “Pedagoģija””, projekta Nr.1DP/1.1.2.1.2/11/IPIA/VIAA/009.  II darbības programmas “Infrastruktūra un pakalpojumi” ietvaros ir īstenojusi Eiropas Reģionālās attīstības fonda līdzfinansēto projektu “Rīgas Pedagoģijas un izglītības vadības akadēmijas infrastruktūras modernizācija prioritāro virzienu studiju programmu attīstībai”, projekta Nr. 3DP/3.1.2.1.1/09/IPIA/VIAA/008 (pēcuzraudzības periods ir noslēdzies 06.06.2016.).  Minēto projektu īstenošana ir pabeigta un līdz 2021.gada 31.decembrim ir nepieciešams nodrošināt visu ar projektu īstenošanu saistīto dokumentu uzglabāšanu atbilstoši vienošanās par projektu īstenošanu noteiktajam.  [22] Latvijas Universitāte īsteno visus četrus RPIVA īstenotos studiju virzienus, kas Latvijas Universitātē ir akreditēti līdz 2019.gada maijam un jūnijam, kā arī Latvijas Universitāte īsteno zinātnisko darbību atbilstošajās zinātnes nozarēs. Latvijas Universitāte ir iesniegusi Senāta lēmumu, ar kuru Latvijas Universitāte apliecina gatavību pārņemt visu akadēmijas īstenoto studiju programmu īstenošanu, izņemot to studiju programmu, kuras pārņems Jāzepa Vītola Latvijas Mūzikas akadēmija, tai skaitā studiju programmu īstenošanu akadēmijas filiālēs, RPIVA likvidācijas gadījumā.  [23] Jāzepa Vītola Latvijas Mūzikas akadēmija īsteno studiju virzienu “Izglītība, pedagoģija un sports” un tā ietvaros īsteno studiju programmas mūzikā un horeogrāfijā. Līdz ar to rīkojuma projekts paredz, ka Jāzepa Vītola Latvijas Mūzikas akadēmija pārņems mūzikas un dejas pedagoģijas studiju programmu īstenošanu. Jāzepa Vītola Latvijas Mūzikas akadēmijas Senāts ir pieņēmis lēmumu pārņemt attiecīgās studiju programmas RPIVA likvidācijas gadījumā.  [24] Pieļaujot iespēju, ka kāds pašreiz RPIVA studējošais varētu nevēlēties turpināt studijas Latvijas Universitātē, paredzēts, ka studējošie varēs izvēlēties turpināt studijas Banku augstskolā (profesionālā bakalaura studiju programma “Uzņēmējdarbības vadīšana”), Banku augstskolas Uzņēmējdarbības koledžā (pirmā līmeņa profesionālās augstākās izglītības programma “Komercdarbība” ar piešķiramo profesionālo kvalifikāciju “komercdarbības speciālists”) un Rīgas Tehniskajā universitātē, tās filiālēs Cēsīs, Liepājā, Ventspilī, Daugavpilī (pirmā līmeņa profesionālās augstākās izglītības programma “Cilvēku resursu vadīšana”, pirmā līmeņa profesionālās augstākās izglītības programma “Uzņēmējdarbība un vadīšana” ar piešķiramo profesionālo kvalifikāciju “tirgzinību un tirdzniecības speciālists”, profesionālā bakalaura studiju programma “Cilvēku resursu vadīšana”), vai atbilstošās studiju programmās attiecīgajā reģionā: Liepājas Universitātē (profesionālā bakalaura studiju programma “Biznesa un organizāciju vadība”, profesionālā bakalaura studiju programma “Skolotājs”), Vidzemes Augstskolā (profesionālā bakalaura studiju programma “Biznesa vadība”), Daugavpils Universitātē (profesionālā bakalaura studiju programma “Skolotājs”), Rēzeknes Tehnoloģiju akadēmijā (profesionālā bakalaura studiju programma “Skolotājs”, profesionālā bakalaura studiju programma “Uzņēmējdarbība”), Ventspils Augstskolā (profesionālā bakalaura studiju programma “Biznesa vadība”). Šiem studējošajiem būs iespēja pabeigt studijas uz tādiem pašiem finansēšanas nosacījumiem, proti, sekmīgi par valsts budžeta līdzekļiem studējošajiem nodrošinot no valsts budžeta finansētu studiju vietu visu studiju laiku, ja studijas netiek pārtrauktas, un par maksu studējošajiem nodrošinot tādu pašu studiju maksas apjomu, kāds bija noteikts RPIVA. Ministrija ir konceptuāli vienojusies ar minētajām augstskolām, ka ministrija segs studiju maksas starpību, kas veidojas starp RPIVA studējošā studiju maksu un attiecīgās augstskolas studiju programmas studiju maksu. Šādas situācijas tiks risinātas ar katru attiecīgo augstskolu atsevišķi. Valsts budžeta finansējums saskaņā ar principu “budžeta vieta seko studējošajam” tiks piešķirts augstskolai, kurā studējošais turpinās studijas. Proti, ministrija sagatavojot priekšlikumus budžeta vietu sadalījumu struktūrai paredzēs papildus budžeta vietas augstskolām, uz kurām būs izvēlējušies iet studēt studējošie. Viens no likvidācijas komisijas (sk. [36.paragrāfu]) uzdevumiem būs noskaidrot, kuri studējošie ir tie, kas nevēlēsies turpināt studijas Latvijas Universitātē, bet izvēlēsies turpināt studijas kādā no iepriekš minētajām augstākās izglītības iestādēm uzsākot studijas vēlākos studiju posmos saskaņā ar Ministru kabineta 2004.gada 16.novembra noteikumos Nr.932 “Studiju uzsākšanas kārtība vēlākos studiju posmos” noteikto kārtību. Studiju uzsākšana vēlākos studiju posmos augstskolās var arī būt maksas pakalpojums.  [25] Latvijas Universitātei un Jāzepa Vītola Latvijas Mūzikas akadēmijai pārņemot studiju programmu īstenošanu, būs nepieciešams nomainīt studiju programmu licences un studiju virzienu akreditācijas lapas, lai nodrošinātu projektā paredzēto, ka tiek pārņemta studiju programmu turpmāka īstenošana. Projekts, kas paredz, ka Latvijas Universitāte un Jāzepa Vītola Latvijas Mūzikas akadēmija ir tiesību un saistību pārņēmējs attiecībā uz konkrētajām studiju programmām, būs par pamatu lēmuma pieņemšanai par jaunu studiju programmu licenču un studiju virzienu akreditācijas lapu izsniegšanai. Saskaņā ar Ministru kabineta 2015.gada 14.jūlija noteikumiem Nr.408 “Studiju programmu licencēšanas noteikumi” studiju programmas licences maiņa ir bezmaksas pakalpojums. Ministru kabineta 2015.gada 14.jūlija noteikumu Nr.407 “Augstskolu, koledžu un studiju virzienu akreditācijas noteikumi” 8.6.apakšpunkts nosaka, ka Studiju akreditācijas komisija lemj par izmaiņu izdarīšanu studiju virziena akreditācijas lapā, kas būs attiecināms uz studiju virzienu akreditācijas lapu nomaiņu Latvijas Universitātei un Jāzepa Vītola Latvijas Mūzikas akadēmijai. Minētās izmaiņas nav maksas pakalpojums, līdz ar to, neradīs papildu izdevumus augstskolām. Latvijas Universitāte un Jāzepa Vītola Latvijas Mūzikas akadēmija pārņems RPIVA tiesības, proti, studiju programmu licences un studiju programmas, līdz ar to tām būs nepieciešami to apliecinoši dokumenti. Latvijas Universitātes un Jāzepa Vītola Latvijas Mūzikas akadēmijas studiju virzieni ir akreditēti līdz 2019.gada vidum. Ņemot vērā minēto, ministrijas ieskatā studiju programmu kvalitātes pārbaudi var veikt kārtējās studiju virziena akreditācijas laikā.  Projekts paredz, ka Latvijas Universitāte un Jāzepa Vītola Latvijas Mūzikas akadēmija līdz 2017.gada 1.augustam iesniedz Akadēmiskās informācijas centrā iesniegumu jaunu studiju programmu licenču un studiju virzienu akreditācijas lapu saņemšanai. Akadēmiskās informācijas centram iesniegums būs jāizskata viena mēneša laikā, līdz ar to uz 2017.gada 21.septembri, kad Latvijas Universitātei un Jāzepa Vītola Latvijas Mūzikas akadēmijai būs jāsāk studiju programmu īstenošana, būs nodrošināts, ka ir saņemti tam nepieciešamie dokumenti.  [26] Rīkojuma projekts paredz, ka RPIVA funkciju, tiesību, saistību, prasību, finanšu līdzekļu, mantas, lietvedības un arhīva pārņēmēja attiecībā uz turpmāk īstenojamām studiju programmām ir Latvijas Universitāte, kā arī Jāzepa Vītola Latvijas Mūzikas akadēmija attiecībā uz četrām studiju programmām. Tiesību un saistību pārņemšana paredz, ka attiecīgā augstskola pārņem arī tos studējošos, kas atrodas studiju pārtraukumā, savukārt arhīva pārņemšana nozīmē, ka studējošais, kas ir absolvējis RPIVA, pirms tās likvidācijas spēkā stāšanās, būs tiesīgs, piemēram, diploma dublikātu, diploma nozaudēšanas gadījumā, saņemt tajā augstskolā, kas pārņems attiecīgo studiju programmu.  [27] Latvijas Universitāte pārņem RPIVA funkcijas, tiesības, saistības, prasības, finanšu līdzekļus, RPIVA īpašumā esošo nekustamo īpašumu (nekustamā īpašuma kadastra Nr.0100 093 2042) – zemes vienību (zemes vienības kadastra apzīmējums 0100 093 2042) – Jūrmalas gatvē 60, Rīgā, mantu, lietvedību un arhīvu, kā arī darba tiesiskās attiecības ar RPIVA akadēmisko un vispārējo personālu, izņemot tās RPIVA funkcijas, tiesības, saistības, prasības, finanšu līdzekļus, mantu (izņemot nekustamo īpašumu), lietvedību un arhīvu, kas attiecas uz studiju programmām, kuru īstenošanu pārņem Jāzepa Vītola Latvijas Mūzikas akadēmija, kā arī darba tiesiskās attiecības ar šo studiju programmu īstenošanā iesaistīto RPIVA akadēmisko un vispārējo personālu.  Ņemot vērā to, ka nekustamais īpašums, kurā šobrīd atrodas RPIVA, tiks nodots Latvijas Universitātei, bet Jāzepa Vītola Latvijas Mūzikas akadēmijai var būt nepieciešamība pēc papildu telpām projektā paredzēto studiju programmu īstenošanas nodrošināšanai, projekts paredz, ka Latvijas Universitāte pēc Jāzepa Vītola Latvijas Mūzikas akadēmijas rakstiska lūguma nodrošinās ar atbilstošām telpām līdz 2020.gadam. Latvijas Universitāte un Jāzepa Vītola Latvijas Mūzikas akadēmija par šādu risinājumu savstarpēji ir vienojusies, vienlaikus vienošanās nosacījumi un samaksa nav vēl noteikta.  [28] Tāpat Latvijas Universitāte nodrošinās studiju programmu īstenošanu RPIVA filiālēs: Alūksnē, Bauskā, Cēsīs, Jēkabpilī, Kuldīgā, Madonā, Tukumā, Ventspilī. Ņemot vērā to, ka filiāles ir jāreģistrē Augstskolu reģistrā, Latvijas Universitātei būs nepieciešams vērsties Izglītības kvalitātes valsts dienestā, lai saņemtu jaunas filiāļu reģistrācijas lapas. Latvijas Universitāte ir RPIVA tiesību un saistību pārņēmēja, līdz ar to tā nebūs jaunu filiāļu reģistrācija, līdz ar to Latvijas Universitātei būs jānodrošina tikai tās lietas, kas attiecināmas tieši uz Latvijas Universitāti, piemēram, jāpieņem jauni filiāļu darbības nolikumi.  [29] Pamatojoties uz rīkojumu Nr.321, nekustamais īpašums (nekustamā īpašuma kadastra Nr.0100 593 0182) Imantas 7.līnijā 1, Rīgā, nekustamais īpašums (nekustamā īpašuma kadastra Nr.4201 005 1609) Lielajā Katrīnas ielā 4, Cēsīs, Cēsu novadā, un nekustamais īpašums (nekustamā īpašuma kadastra Nr.4201 005 1608) Lielajā Katrīnas ielā 2, Cēsīs, Cēsu novadā (turpmāk kopā – nekustamie īpašumi), tika nodoti RPIVA valdījumā uz laiku, kamēr RPIVA izmanto nekustamos īpašumus izglītības un zinātnes funkciju nodrošināšanai.  Nekustamais īpašums (nekustamā īpašuma kadastra Nr.0100 593 0182) Imantas 7.līnijā 1, Rīgā, sastāv no būves – mācību iestādes (būves kadastra apzīmējums 0100 093 2031 001) un ir ierakstīts Rīgas pilsētas Vidzemes priekšpilsētas tiesas Zemesgrāmatu nodaļas Rīgas pilsētas zemesgrāmatas nodalījumā Nr.1000 0043 2799 uz Latvijas valsts vārda RPIVA personā.  [30] Nekustamais īpašums (nekustamā īpašuma kadastra Nr.4201 005 1608) Lielajā Katrīnas ielā 2, Cēsīs, Cēsu novadā, sastāv no zemes vienības 1249 m2 platībā (zemes vienības kadastra apzīmējums 4201 005 1608) un divām būvēm – Pedagoģijas un izglītības vadības augstskolas (būves kadastra apzīmējums 4201 005 1608 001) un šķūņa (būves kadastra apzīmējums 4201 005 1608 002 ) un ir ierakstīts Cēsu rajona tiesas Zemesgrāmatu nodaļas Cēsu pilsētas zemesgrāmatas nodalījumā Nr.1000 0045 5876 uz Latvijas valsts vārda RPIVA personā.  [31] Nekustamais īpašums (nekustamā īpašuma kadastra Nr.4201 005 1609) Lielajā Katrīnas ielā 4, Cēsīs, Cēsu novadā, sastāv no zemes vienības 545 m2 platībā (zemes vienības kadastra apzīmējums 4201 005 1609) un ir ierakstīts Cēsu rajona tiesas Zemesgrāmatu nodaļas Cēsu pilsētas zemesgrāmatas nodalījumā Nr.1000 0045 4994 uz Latvijas valsts vārda RPIVA personā.  [32] Atbilstoši rīkojuma Nr.321 4.punktam, gadījumā ja nekustamos īpašumus RPIVA vairs neizmanto izglītības un zinātnes funkciju nodrošināšanai, RPIVA nekustamie īpašumi bez atlīdzības jānodod valstij ministrijas valdījumā.  Ņemot vērā, ka RPIVA likvidācijas rezultātā nekustamie īpašumi netiks izmantoti RPIVA funkciju īstenošanai, rīkojuma projekts paredz tos pārņemt bez atlīdzības valsts īpašumā un nodot ministrijas valdījumā.  [33] Pamatojoties uz Valsts sekretāru sanāksmes 2011.gada 16.jūnija protokollēmuma (protokols Nr.24, 45.§) “Informatīvais ziņojums “Par turpmāko praksi Ministru kabineta rīkojumu noformēšanā, ja tiesiskais regulējums tajā apvieno atšķirīga rakstura pēc būtības nodalāmas darbības”” 3.2.apakšpunktu, vienā Ministru kabineta rīkojumā būtu jāiekļauj tiesību normas, kuras vieno kopīgs regulēšanas priekšmets vai mērķis, tiesību aktā ietvertajām tiesību normām jābūt savstarpēji loģiski saistītām un jāveido pabeigts regulējums, Ministru kabineta rīkojuma nosaukumam precīzi jāatspoguļo attiecīgā tiesību akta saturs.  Saskaņā ar Ministru kabineta 2011.gada 1.februāra noteikumu Nr.109 “Kārtība, kādā atsavināma publiskas personas manta” 12.punktu, ja valsts nekustamais īpašums nav nepieciešams tā valdītājam, jautājumu par nekustamā īpašuma iespējamo nepieciešamību citai valsts iestādei, valsts kapitālsabiedrībai vai atvasinātas publiskas personas vai tās iestādes funkciju nodrošināšanai noskaidro, izsludinot Valsts sekretāru sanāksmē attiecīgu Ministru kabineta rīkojuma projektu.  [34] Ņemot vērā iepriekš minēto, rīkojuma projekts paredz pārņemt bez atlīdzības valsts īpašumā un nodot ministrijas valdījumā nekustamos īpašumus un atļaut ministrijai nodot bez atlīdzības Latvijas Universitātes īpašumā nekustamo īpašumu (nekustamā īpašuma kadastra Nr.0100 593 0182) Imantas 7.līnijā 1, Rīgā, sastāv no būves – mācību iestādes (būves kadastra apzīmējums 0100 093 2031 001) izglītības un zinātnes funkciju īstenošanai. Gadījumā, ja iestājas rīkojuma projekta 12.punktā minētais nosacījums, Latvijas Universitātei ir pienākums nekustamo īpašumu bez atlīdzības nodot valsts īpašumā.  [35] Veicot nekustamo īpašumu valdījuma tiesību maiņu zemesgrāmatā no Latvijas valsts RPIVA personā uz Latvijas valsti ministrijas personā, vienlaicīgi tiks dzēsts Rīgas pilsētas Vidzemes priekšpilsētas tiesas Zemesgrāmatu nodaļas Rīgas pilsētas zemesgrāmatas nodalījuma Nr.1000 0043 2799 II daļas 2.iedaļas ierakstu Nr.1.1., Cēsu rajona tiesas Zemesgrāmatu nodaļas Cēsu pilsētas zemesgrāmatas nodalījuma Nr.1000 0045 5876 II daļas 2.iedaļas ierakstu Nr.1.1. un Cēsu rajona tiesas Zemesgrāmatu nodaļas Cēsu pilsētas zemesgrāmatas nodalījuma Nr.1000 0045 4994 II daļas 2.iedaļas ierakstu Nr.1.1.  Veicot nekustamā īpašuma (Imantas 7.līnijā, Rīgā) īpašuma tiesību maiņu zemesgrāmatā no Latvijas valsts ministrijas personā uz Latvijas Universitāti, vienlaicīgi tiks izdarīta atzīme, ka īpašuma tiesības Latvijas Universitātei nostiprinātas uz laiku, kamēr Latvijas Universitāte nodrošina rīkojuma projekta 11.punktā minēto funkciju īstenošanu un atzīme par aizliegumu atsavināt nekustamos īpašumus un apgrūtināt tos ar hipotēku. Minēto aizliegumu – apgrūtināt nekustamo īpašumu ar hipotēku – nepiemēro, ja nekustamais īpašums tiek ieķīlāts par labu valstij (Valsts kases personā), lai īstenotu ES līdzfinansētus projektus.  [36] Rīkojuma projekts uzdod ministrijai piecu darbdienu laikā pēc rīkojuma projekta pieņemšanas dienas izveidot RPIVA likvidācijas komisiju un nosaka tās saturu un uzdevumus.  Rīkojuma projekts paredz, ka visi ar RPIVA likvidāciju saistītie izdevumi tiks segti no ministrijas budžeta programmas 03.00.00 “Augstākā izglītība” apakšprogrammā 03.01.00 “Augstskolas” apstiprinātajiem valsts budžeta līdzekļiem 2017.gadam un Latvijas Universitātes un Jāzepa Vītola Latvijas Mūzikas akadēmijas līdzekļiem.  [37] Likvidācijas rezultātā:  1) Līdz 2019.gadā paredzētajai akreditācijai tiks uzsākta pašlaik sadrumstalotā programmu klāsta konsolidācija studiju tematiskajā grupā „Izglītība”, samazinot valsts dibināto augstskolu skaitu par vienu augstskolu un studiju programmu skaitu par apmēram 30%;  2) Pakāpeniski tiks līdzsvarots sagatavoto speciālistu skaits ar darbam skolās nepieciešamo speciālistu skaitu, ik gadus sagatavojot apmēram 500 absolventus;  3) Tiks mobilizēti pašreiz RPIVA, Latvijas Universitātes un Jāzepa Vītola Latvijas Mūzikas akadēmijas rīcībā esošie resursi (ieskaitot finanšu) un ieguldīti izglītības studiju programmu modernizācijā un izcilībai studijās un pētniecībā, t.sk. izmantojot tās iespējas, ko rada sinerģija ar saistītajām akadēmiskajām un profesionālajām jomām – mūziku, mākslu, vēsturi, dabas un sociālajām zinātnēm;  4) Tiks nodrošināta kvalitatīvas un modernas izglītības un akadēmisko resursu pieejamība nepilna laika studiju programmās studējošajiem Latvijas reģionos;  5) Tiks radīta iespēja izglītības studiju programmu modernizācijā, akadēmiskā personāla attīstībā, kā arī pārvaldībā un pieejamībā reģionos ieguldīt Eiropas Savienības struktūrfondu līdzekļus;  6) Tiks optimizēts valsts budžeta līdzekļu izlietojums pedagoģijas studiju nodrošināšanai un līdz 2022.gadam tiks ietaupīti apmēram 5.milj. eiro (sk. anotācijas III sadaļas 7.punkts un 2.pielikumu), kas tiks novirzīti pedagogu studiju programmu nodrošinājuma palielināšanai.  Lai nodrošinātu augstākminēto rezultātu sasniegšanu, tiks izveidota darba grupu konceptuāli jaunas skolotāju izglītības sistēmas izveidošanai, iekļaujot tajā Izglītības un zinātnes ministrijas, Kultūras ministrijas, Latvijas Universitātes, Daugavpils Universitātes, Liepājas Universitātes, Rēzeknes Tehnoloģiju akadēmijas, Jāzepa Vītola Latvijas Mūzikas akadēmijas, Latvijas Studentu apvienības, Augstākās izglītības padomes un Iespējamās misijas pārstāvjus un nozares ekspertus. Darba grupai līdz 2017.gada 31.oktobrim sagatavos priekšlikumus konceptuāli jaunas kompetencēs balstītas izglītības prasībām atbilstošas skolotāju izglītības nodrošināšanai Latvijā, tai skaitā paredzot Nozaru ekspertu padomes izveidi, jauna skolotāja profesijas standarta izstrādi un sistēmu, kas nodrošina kvalitatīvas un modernas izglītības un akadēmisko resursu pieejamību visās augstskolās, kas sagatavo skolotājus, tai skaitā Latvijas Universitātes filiālēs Latvijas reģionos. Lai nodrošinātu, ka gan šobrīd Latvijas Universitātē īstenoto, gan RPIVA īstenoto studiju programmu pārstāvji būtu darba grupā, paredzēts, ka Latvijas Universitāte deleģēs abu grupu pārstāvjus. Uz darba grupas izstrādāto priekšlikumu pamata tiks sagatavotas un īstenotas ES fondu programmas SAM 8.2.1. “Samazināt studiju programmu fragmentāciju un stiprināt resursu koplietošanu”, SAM 8.2.2. “Stiprināt augstākās izglītības iestāžu akadēmisko personālu stratēģiskās specializācijas jomās”, SAM  8.2.3. “Nodrošināt labāku pārvaldību augstākās izglītības iestādēs” ietvaros, kas paredz augstskolu pārvaldības, programmu un akadēmiskā personāla attīstības pasākumus.  [38] Tādējādi tiks paaugstināta skolotāju izglītības kvalitāte, integrējot skolotāju izglītību ar sociālo, humanitāro un dabas zinātņu studijām, nodrošinot pētniecībā balstītu augstāko izglītību un sinerģija starp izglītības zinātnēm, eksaktajām un dabas zinātnēm, humanitārajām un sociālām zinātnēm. Bez tam, tiks sekmēta resursu koplietošana, un skolotāji tiks sagatavoti tajās pašās augstskolās, kurās saskaņā ar Ministru kabineta 2016.gada 16.augusta noteikumiem Nr.561 “Darbības programmas “Izaugsme un nodarbinātība” 8.1.1.specifiskā atbalsta mērķa “Palielināt modernizēto STEM, tajā skaitā medicīnas un radošās industrijas, studiju programmu skaitu” īstenošanas noteikumi” tiek modernizēta infrastruktūra.  [39] Konsolidācijas procesā tiks nodrošināta studiju procesa nepārtrauktība. Visi RPIVA studenti varēs turpināt studijas Latvijas Universitātē un Jāzepa Vītola Latvijas Mūzikas akadēmijā vai citā augstskolā studiju programmā, kas pēc veida, iegūstamās profesionālās kvalifikācijas un grāda atbilst pārtrauktajai studiju programmai. Tiks saglabāts esošais filiāļu tīkls, filiāles nododot Latvijas Universitātei, nodrošinot kvalitatīvas augstākās izglītības pieejamību reģionos.  [40] Visiem RPIVA studējošajiem tiks nodrošinātas lielākas attīstības iespējas. Nedz budžeta, nedz maksas studijās studējošajiem netiks radīti finansiāli zaudējumi saistībā ar iespējamo studiju maksas pieaugumu, jo studējošie varēs turpināt studijas uz tiem pašiem nosacījumiem, kādi bija paredzēti RPIVA. Akadēmiskajam personālam pavērsies plašākas pētniecības, mobilitātes un izaugsmes iespējas, kā arī pieeja visiem Latvijas Universitātes rīcībā esošajiem studiju un pētniecības resursiem. Latvijas Universitātes un Jāzepa Vītola Latvijas Mūzikas akadēmijas integrēto studiju programmu akadēmiskajam personālam studiju programmu konsolidācijai un turpmākajai attīstībai būs nodrošināta piekļuve Eiropas Savienības struktūrfondu programmu SAM 1.1.1.4. “P&A infrastruktūras attīstīšana Viedās specializācijas jomās un zinātnisko institūciju institucionālās kapacitātes stiprināšana”, SAM 8.1.1. “Palielināt modernizēto STEM, tajā skaitā medicīnas un radošās industrijas, studiju programmu skaitu” un SAM 8.1.4. “Uzlabot pirmā līmeņa profesionālās augstākās izglītības STEM, tajā skaitā medicīnas un radošās industrijas, studiju mācību vidi koledžās” ietvaros modernizētajai infrastruktūrai un resursiem.  [41] Ilgtermiņā plānotās izmaiņas nodrošinās augsti kvalificētu skolotāju sagatavošanu darbam Latvijas izglītības iestādēs. Konsolidācija nodrošinās kvalitatīvāku skolotāju sagatavošanas procesu, izglītības zinātņu studiju programmu savstarpējo papildinātību un pēctecību, kā arī resursu koplietošanu pedagoģijas studiju programmu īstenošanā. Ministrijas izveidotā darba grupa sniegs priekšlikumus konceptuāli jaunas kompetencēs balstītas izglītības prasībām atbilstošas skolotāju izglītības nodrošināšanai Latvijā, tai skaitā paredzot Nozaru ekspertu padomes izveidi, jauna skolotāja profesijas standarta izstrādi un sistēmu, kas nodrošina kvalitatīvas un modernas izglītības un akadēmisko resursu pieejamību visās augstskolās, kas sagatavo skolotājus, tai skaitā Latvijas Universitātes filiālēs Latvijas reģionos. Tādā veidā tiks nodrošināta mērķa sasniegšana. |
| 3. | Projekta izstrādē iesaistītās institūcijas | Ministrija. |
| 4. | Cita informācija | Ar Banku augstskolu, Banku augstskolas Uzņēmējdarbības koledžu, Rīgas Tehnisko universitāti, Vidzemes Augstskolu, Ventspils Augstskolu, Liepājas Universitāti, Daugavpils Universitāti un Rēzeknes Tehnoloģiju akadēmiju ir panākta vienošanās par RPIVA studējošo studiju turpināšanas nodrošināšanu, ja tie izvēlēsies neturpināt studijas Latvijas Universitātē.  Studiju programmu konsolidācijai un tālākai attīstībai, kā arī pārvaldībai un personāla attīstībai tiks paredzēti līdzekļi ES Struktūrfondu programmu   SAM 8.2.1. “Samazināt studiju programmu fragmentāciju un stiprināt resursu koplietošanu”, SAM 8.2.2. “Stiprināt augstākās izglītības iestāžu akadēmisko personālu stratēģiskās specializācijas jomās”, SAM  8.2.3. “Nodrošināt labāku pārvaldību augstākās izglītības iestādēs” ietvaros.  Saskaņā ar Augstskolu likuma 11.panta otrās daļas otro teikumu Ministru kabineta rīkojuma projektam par augstskolas likvidāciju pievienojams Augstākās izglītības padomes atzinums. Ministrija ir saņēmusi Augstākās izglītības padomes 2017.gada 16.februāra atzinumu un 2017.gada 22.februāra atzinumu par projektu, kas pievienoti projektam. Augstākās izglītības padome 2017.gada 16.februāra atzinumā atbalstīja RPIVA pievienošanu Latvijas Universitātei, aicinot izvērtēt iespēju saglabāt RPIVA struktūru. Ministrija izvērtēja iespēju saglabāt RPIVA struktūru, to pievienojot Latvijas Universitātei aģentūras statusā. Ministrija secināja, ka šāds risinājums nenodrošinās reorganizācijas mērķa sasniegšanu –  maksimāli efektīvu resursu izlietojumu, radīs pārvaldības un funkciju dublēšanās situāciju, kā arī nenodrošinās vienlīdzīgas iespējas RPIVA un Latvijas Universitātes personālam. Lai izveidotu konceptuāli jaunu  skolotāju izglītības sistēmu, ir nepieciešams pilnībā apvienot abu augstskolu akadēmiskos, intelektuālos un materiāltehniskos resursus, un integrēt skolotāju sagatavošanu ar citu akadēmisko jomu studijām un pētniecību. Līdz ar to projekts paredz pilnīgu RPIVA integrāciju Latvijas Universitātē. Savā otrajā atzinumā, Augstākās izglītības padome izsaka viedokli par precizēto projektu.  Augstākās izglītības institūciju konsolidācija kopš 21. gadsimta sākuma ir Eiropas aktuālā prakse[[6]](#footnote-6). Laika posmā no 2000. gadam līdz 2015. gadam kopā Eiropas Savienībā tika apvienotas 92 institūcijas, piemēram, 11 augstskolas Lielbritānijā, 8 augstskolas Dānijā, 5 institūcijas Norvēģijā un 5 institūcijas Zviedrijā. Augstskolas tiek apvienotas, lai mobilizētu resursus izglītības inovācijām un kvalitātes paaugstināšanai, sasniegtu kritisko masu starptautiskajai konkurētspējai; lai apvienoto resursu ietvaros uzturētu infrastruktūru, optimizētu uzturēšanas un pakalpojumu izmaksas, kā arī adekvāti atalgotu akadēmisko personālu.  Piemēram, Igaunijā konsolidācijas rezultātā augstskolu skaits tika samazināts no 41 uz 29, pārsvarā t.sk. vertikālās apvienošanas rezultātā, kad mazākas augstskolas, kas specializējās vienā jomā (piemēram, pedagoģijā) tika integrētas lielākās- universitātēs. Dānijā no 12 universitātēm tika izveidotas 8 universitātes, kā arī apvienotas vairākas augstskolas. Šis process ietvēra gan augstskolu apvienošanu, gan zinātnisko institūciju integrāciju augstskolās. Lietuva plāno no sešām universitātēm izveidot trīs.  Arī Latvijā notiek konsolidācijas process – jau šobrīd augstskolās tiek integrēti zinātniskie institūti un ir pievienotas vairākas koledžas. Piemēram, vairāki zemkopības jomas zinātniskie institūti ir pievienoti Latvijas Lauksaimniecības universitātei un tiek gatavots rīkojuma projekts par Latvijas Hidroekoloģijas institūta pievienošanu Daugavpils Universitātei. Kopš 2013.gada ir notikusi 40 zinātnisko institūtu – zinātnes bāzes finansējuma saņēmēju – konsolidācija 22 institūtos, izveidojot lielākas, konkurētspējīgākas vienības. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | RPIVA personāls (3514 studējošie, 100 akadēmiskais personāls, 83 vispārējais personāls, kā arī citi pasniedzēji, viespasniedzēji), Latvijas Universitātes personāls, Jāzepa Vītola Latvijas Mūzikas akadēmijas personāls, Banku augstskolas personāls, Banku augstskolas Uzņēmējdarbības koledžas personāls, Rīgas Tehniskās universitātes personāls, Vidzemes Augstskolas personāls, Liepājas Universitātes personāls, Ventspils Augstskolas personāls, Daugavpils Universitātes personāls, Rēzeknes Tehnoloģiju akadēmijas personāls. |
| 2. | Tiesiskā regulējuma ietekme uz tautsaimniecību un administratīvo slogu | RPIVA likvidācijai, nododot tās īstenotās studiju programmas Latvijas Universitātei un Jāzepa Vītola Latvijas Mūzikas akadēmijai, būs pozitīva ietekme uz tautsaimniecību, un tā samazinās studiju programmu īstenošanas administratīvo slogu, kā arī valsts pārvaldes administratīvo slogu.  Izglītības studiju programmu īstenošana Latvijas Universitātē un Jāzepa Vītola Latvijas Mūzikas akadēmijā pozitīvi ietekmēs Latvijas tautsaimniecību, jo valsts budžeta un privātie resursi tiks mobilizēti izglītības jomas modernizācijai, kvalitātes un pieejamības uzlabošanai. RPIVA likvidācija ļaus mobilizēt ierobežotos resursus, tos efektīvāk izlietojot optimāla speciālistu skaita sagatavošanai, tai skaitā proporcionāli vairāk izlietojot akadēmiskā personāla un studiju procesa nodrošināšanai un mazāk administratīvo procesu nodrošināšanai.  Pirmkārt, izglītības studiju programmu īstenošana Latvijas Universitātē un Jāzepa Vītola Latvijas Mūzikas akadēmijā pozitīvi ietekmēs tautsaimniecību, jo tā ļaus nodrošināt izglītības satura modernizāciju, kas nepieciešams, lai liktu pamatus Latvijā iesakņota labi izglītota cilvēka veidošanai.  Otrkārt, izglītības studiju programmu īstenošana Latvijas Universitātē un Jāzepa Vītola Latvijas Mūzikas akadēmijā pozitīvi ietekmēs tautsaimniecību, jo sekmēs izglītības studiju un pētniecības kvalitātes paaugstināšanu, integrējot izglītības jomas studijas ar attiecīgās nozares (piemēram, mūzikas) un citu studiju un pētniecības jomām. Tādā veidā tiks sagatavoti labāki skolotāji darbam Latvijas skolās un labāki izglītības jomas speciālisti un vadītāji, kas spēs nodrošināt Latvijas bērniem labu izglītību, kā arī labas profesionālās attīstības iespējas. Bez tam, šobrīd Latvijā ļoti trūkst izglītības jomas pētījumu, uz kā pamata attīstīt jauno kompetencēs balstīto izglītības saturu. Tāpēc ir nepieciešams mobilizēt arī citu jomu resursus izglītības jomas atbalstam.  Treškārt, izglītības studiju programmu Latvijas Universitātē un Jāzepa Vītola Latvijas Mūzikas akadēmijā pozitīvi ietekmēs tautsaimniecību, jo Latvijas reģionos esošajās filiālēs īstenoto studiju programmu sasaiste ar Latvijas Universitāti paaugstinās reģionu skolās pieejamās izglītības kvalitāti. Tieši saikne ar Latvijas Universitāti ļaus tiem izglītības speciālistiem, kas jau šobrīd strādā skolā, iegūt augstākas kvalitātes izglītību un izmantot visas tās pašas priekšrocības, kādas šobrīd ir pieejamas Latvijas Universitātes studentiem. Šiem speciālistiem būs pieejams vairāk resursu un iespēju profesionālai attīstībai, tai skaitā pieeja Latvijas Universitātes stipendijām un projektiem, jaunām mācību un darba tehnoloģijām un metodēm. Esot daļai no lielākas augstskolas, filiālēs studējošajiem un personālam būs iespēja iesaistīties vairāk un lielāka apjoma projektos. Šāda pastāvīga resursu aprite ļaus nodrošināt reģionu skolas ar skolotājiem, kas ir apguvuši gan modernas izglītības metodes, gan ieguvuši zināšanas ar mācību priekšmetiem saistītajās jomās, gan izveidojuši profesionālas attiecības ar izglītības un citu jomu speciālistiem Latvijā un pasaulē.  Ceturtkārt, apvienoto studiju programmu, tai skaitā filiālēs, inovācijām un attīstībai, pārvaldībai un mācībspēku kvalifikācijas celšanai būs pieejams Eiropas Savienības struktūrfondu finansējums, kas stimulēs jaunu inovatīvu mācību un studiju metožu un tehnoloģiju izstrādi. Tas dos iespēju ar izglītības tehnoloģijām saistītiem Latvijas uzņēmumiem iegūt pasūtījumu šo tehnoloģiju izveidei.  RPIVA likvidācija, nododot tās īstenotās programmas Latvijas Universitātei un Jāzepa Vītola Latvijas Mūzikas akadēmijai, samazinās administratīvo slogu studiju programmu īstenošanā, jo samazināsies studiju un pētniecības nodrošināšanas administratīvās izmaksas, samazināsies studiju programmu administrēšanas izmaksas dublējošos studiju programmu konsolidācijas rezultātā, kā arī samazināsies valsts dibināto augstskolu centrālo administrāciju skaits par vienu vienību (rektorāts, grāmatvedība). Lai gan administratīvo izdevumu samazinājumu pašreiz nav iespējams precīzi novērtēt, samazinot administratīvā personāla skaitu (rektorāts, grāmatvedība), administratīvās izmaksas samazināsies. Piemēram, 2015. gadā RPIVA administratīvā personāla atalgojumam tērēja orientējoši 592 tūkst. *euro*. Samazinoties administratīvajam aparātam, šīs izmaksas samazināsies. Pēc 2019.gada akreditācijas izglītības programmu skaits samazinās par 30 %, paredzams, ka ar tām saistītās izmaksas arī proporcionāli samazināsies.  RPIVA likvidācijai tiks piesaistīts neatkarīgs auditors. Audita izdevumi tiks segti no apakšprogrammas 03.01.00 “Augstskolas” 2017.gadā paredzētajiem līdzekļiem Audita veikšanai nepieciešami apmēram 30 000 *euro*.  Likvidācijas komisijas darbs tiks nodrošināts ministrijas esošā budžeta ietvaros.  Līdzekļi studiju programmu konsolidācijas un integrācijas procesa atbalstam, kā arī filiāļu darbības attīstībai tiks paredzēti ES struktūrfondu programmas SAM  8.2.3. “Nodrošināt labāku pārvaldību augstākās izglītības iestādēs ” ietvaros. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | RPIVA tiek likvidēta, pievienojot to Latvijas Universitātei un integrējot to Latvijas Universitātes Pedagoģijas, psiholoģijas un mākslas fakultātē, kā arī Biznesa, vadības un ekonomikas fakultātē un Ķīmijas fakultātē, tai skaitā Latvijas Universitāte pārņem visas RPIVA pašreiz īstenotās studiju programmas tematiskajā grupā “Izglītība”, tematiskajā grupā “Sociālās zinātnes” un tematiskajā grupā “Pakalpojumi”, izņemot mūzikas un dejas pedagoģijas studiju programmas, kuras pārņem Jāzepa Vītola Latvijas Mūzikas akadēmija. RPIVA filiāles kļūst par Latvijas Universitātes filiālēm un akadēmiskais personāls integrējas Latvijas Universitātē un Jāzepa Vītola Latvijas Mūzikas akadēmijā. Likvidācijas procesā tiek ievērots princips valsts budžeta finansējums seko studentam – ministrija piešķir budžeta vietas finansējumu augstskolai, kurā studējošais, kas studēja par valsts budžeta līdzekļiem, turpina studijas. Studējošie, kuri nevēlas turpināt studijas Latvijas Universitātē, pāriet uz radniecīgu studiju programmu citā augstskolā un turpina studijas uz tiem pašiem nosacījumiem citās augstskolās, tai skaitā gadījumā, ja studējošais RPIVA ir studējis valsts finansētā studiju vietā. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2017. gads** | | Turpmākie trīs gadi (*euro*) | | |
| **2018** | **2019** | **2020** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 102 490 459 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 102 490 459 | 0 | 0 | 0 | 0 |
| 15. resors “Izglītības un zinātnes ministrija”, apakšprogramma 03.01.00 “Augstskolas” | 46 571 524 | -132 831 | -418 264 | - 496 402 | - 574 539 |
| 15. resors “Izglītības un zinātnes ministrija”, apakšprogramma 03.03.00 “Zinātniskās darbības attīstība augstskolās un koledžās” | 6 500 000 |  | 78 137 | 156 275 | 234 412 |
| 22. resors “Kultūras ministrija”, programma 20.00.00 “Kultūrizglītība” | 49 418 935 | 132 831 | 340 127 | 340 127 | 340 127 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 102 490 459 | 0 | 0 | 0 | 0 |
| 2.1. valsts pamatbudžets | 102 490 459 | 0 | 0 | 0 | 0 |
| 15. resors “Izglītības un zinātnes ministrija”, apakšprogramma 03.01.00 “Augstskolas” | 46 571 524 | -132 831 | -418 264 | - 496 402 | - 574 539 |
| 15. resors “Izglītības un zinātnes ministrija”, apakšprogramma 03.03.00 “Zinātniskās darbības attīstība augstskolās un koledžās” | 6 500 000 |  | 78 137 | 156 275 | 234 412 |
| 22. resors “Kultūras ministrija”, programma 20.00.00 “Kultūrizglītība” | 49 418 935 | 132 831 | 340 127 | 340 127 | 340 127 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Rīkojuma projekts šo jomu neskar. | | | | |
| 6.1. detalizēts ieņēmumu aprēķins | Rīkojuma projekts šo jomu neskar. | | | | |
| 6.2. detalizēts izdevumu aprēķins | Rīkojuma projekts šo jomu neskar. | | | | |
| 7. Cita informācija | Ministrijas valsts budžeta programmas 03.00.00 “Augstākā izglītība” apakšprogrammā 03.01.00 “Augstskolas” tiek nodrošināts finansējums no valsts budžeta finansētajām budžeta vietām saskaņā ar Ministru kabineta 2006.gada 12.decembra noteikumiem Nr.994 “Kārtība, kādā augstskolas un koledžas tiek finansētas no valsts budžeta līdzekļiem”.  2017. gadā kopējais finansējums valsts budžeta finansētām studiju vietām tematiskajā grupā “Izglītība” ir 3 125 495 *euro*, no kura RPIVA ir paredzēts 952 041 *euro* (neskaitot mazāku valsts budžeta finansējumu citās izglītības tematiskajās grupās), Latvijas Universitātei – 794 693 *euro*, Daugavpils Universitātei – 564 605 *euro*, Liepājas Universitātei – 506 930 *euro* un Rēzeknes Tehnoloģiju akadēmijai – 307 226 *euro*. Pievienojot RPIVA Latvijas Universitātei, kopējais finansējums, kas paredzēts izglītības studijām ministrijas padotības augstskolās 3,13 milj. *euro* apmērā, tiks koncentrēts četrās augstskolās (Latvijas Universitātē, Daugavpils Universitātē, Liepājas Universitātē un Rēzeknes Tehnoloģiju akadēmijā). Tas tiks izlietots koncentrētākai infrastruktūras, akadēmiskā personāla un pētniecības finansēšanai. Sadalījums starp augstskolām tiks noteikts katru gadu saskaņā ar līgumiem par speciālistu sagatavošanu.  Pakāpeniski samazinot valsts budžeta finansēto studiju vietu skaitu tematiskajā grupā “Izglītība”, finansējums tiks novirzīts 2.pīlāram, ieviešot jaunu 2.pīlāra finansējuma formulas sastāvdaļu. Jaunā formulas sastāvdaļa paredzēs papildu finansējumu augstskolām atkarībā no tā, cik absolventu ir uzsākuši darba gaitas vai jau strādā izglītības iestādēs nākamajā mācību gadā pēc augstskolas absolvēšanas. Šis finansējums tiks sadalīts starp tām augstskolām, kuras gatavo skolotājus. Šis finansējums būs 10 % no pašreizējā pedagoģijas studiju finansējuma jeb 312 550 *euro* un tas tiks izmaksāts saskaņā ar jauno 2.pīlāra rādītāju no 2018.gada, pakāpeniski novirzot 2,5 % katru gadu: 2018.gadā – 78 137 *euro*, 2019.gadā – 156 275 *euro*, 2020.gadā – 234 412 *euro* un 2021.gadā un turpmāk – 312 550 *euro*. Šis finansējums tiks iegūts, pārtraucot finansēt RPIVA maģistra studiju programmas “Psiholoģija” un “Organizācijas vadība” pēc esošo valsts budžeta finansēto studentu studiju pabeigšanas (uz 2. pīlāru novirzāms finansējums 2018. gadā- 5 675 *euro*, 2019. gadā – 72 948 *euro*, 2020. gadā un turpmāk – 92 428 *euro*), kā arī pārskatot budžeta vietu piešķīrumu 1.pīlārā atkarībā no darba tirgus pieprasījuma un piedāvājuma prognozēm, tai skaitā tematiskajā grupā “Izglītība”.  2017. gadā kopējais finansējums tematiskajā grupā “Izglītība” 3,13 milj. *euro* apmērā tiek izlietots 44 studiju programmu īstenošanai ministrijas padotībā esošajās augstskolās, neskaitot sporta pedagoģiju, tātad, vidēji 71 tūkst. *euro* vienas studiju programmas īstenošanai. Sākot ar 2020. gadu, pēc jauno studiju programmu akreditācijas, studiju finansējums tiks izmantots ne vairāk kā 30 konsolidēto studiju programmu īstenošanai, nodrošinot vidēji vismaz 104 tūkst. *euro* katrai studiju programmai. Katras studiju programmas finansējuma pieaugums par gandrīz 50% ļaus nodrošināt augstāku akadēmiskā personāla atalgojumu, ilgtspējīgāku infrastruktūras uzturēšanu un attiecīgi labāku studiju programmas kvalitāti.  Lai Jāzepa Vītola Latvijas Mūzikas akadēmija turpinātu īstenot pārņemtās RPIVA studiju programmas mūzikas un deju pedagoģijā, ministrija un Kultūras ministrija iesniegs pieprasījumu finansējuma pārdalei, samazinot finansējumu ministrijas budžeta apakšprogrammā 03.01.00 “Augstskolas” par 132 831 *euro* 2017. gada posmam no septembra līdz decembrim un par 340 127 *euro* 2018. gadā un turpmāk, par attiecīgām summām palielinot Kultūras ministrijas finansējumu augstākajai izglītībai budžeta programmā 20.00.00 “Kultūrizglītība”. Projektā paredzēts, ka apropriācijas apmērs tiks pārskatīts, ja likvidācijas komisija konstatēs, ka ir jāpārņem lielāks vai mazāks studējošo skaits, kā izmantots veicot aprēķinus.  Ministrijas valsts budžeta programmas 03.00.00 “Augstākā izglītība” apakšprogrammā 03.03.00 “Zinātniskās darbības attīstība augstskolās un koledžās” tiek nodrošināts finansējums augstākās izglītības iestādēm par sniegumu pētniecībā balstītas augstākās izglītības attīstībā saskaņā ar Ministru kabineta 2006.gada 12.decembra noteikumiem Nr.994 “Kārtība, kādā augstskolas un koledžas tiek finansētas no valsts budžeta līdzekļiem”.  RPIVA paredzētais finansējums par sniegumu 2016.gadā bija 16 279 *euro*, 2017.gadā – 81 447 *euro*, turpmākos gados tiks piešķirts augstskolām pēc uzrādītajiem rezultātiem, tai skaitā par universitāšu sniegumu izglītības zinātnēs. Finansējums tiks konsolidēts mazāka skaita institūcijās.  Ministrijas valsts budžeta programmas 05.00.00 “Zinātne” apakšprogrammā 05.02.00 “Zinātnes bāzes finansējums” tiek nodrošināts finansējums zinātniskajai darbībai augstākās izglītības iestādei, kas ir zinātniska institūcija, saskaņā ar Ministru kabineta 2013.gada 12.novembra noteikumiem Nr.1316 “Kārtība, kādā aprēķina un piešķir bāzes finansējumu zinātniskajām institūcijām”. RPIVA paredzētā zinātnes bāze: 2016.gadā bija 123 766 *euro*, 2017.gadā – 164 612 *euro*, turpmākos gados tiks piešķirts zinātniskajām institūcijām saskaņā ar zinātniskās darbības rādītājiem, kā arī ņemot vērā zinātniskā personāla skaitu. Finansējums tiks konsolidēts mazāka skaita institūcijās.  Latvijas Universitātei, pārņemot RPIVA, pakāpeniski jāoptimizē administrācijas izdevumi, pakalpojumu izdevumi un telpu izmantošana, novirzot finansējumu studiju programmu nodrošināšanai, tai skaitā akadēmiskā personāla atalgojumam.  Aprēķinot ietaupījumus, tiek pieņemts, ka administratīvā personāla izmaksas samazināsies vismaz par 25% 2018.gadā, par 40% 2019.gadā un par 50% no 2020. gada un turpmāk (izmaksas 2015. gadā, ieskaitot darba devēja sociālo nodokli- orientējoši 591 675 *euro*). Tas rāda ietaupījumus 1 272 101 *euro* no 2018.līdz 2022. gadam, kā arī turpmākus ietaupījumus nākamajos gados.  Vispārējā personāla izmaksu ietaupījums tiek prognozēts mazākā līmenī, sākot ar 10% 2018.gadā, 20% 2019.gadā un 30% 2020.-2022.gados (izmaksas 2015.gadā, ieskaitot darba devēja sociālo nodokli- orientējoši 468 906 *euro*). Tas rāda ietaupījumus 562 687 *euro* apmērā posmā no 2018.līdz 2022.gadam.  Izdevumu pozīcijā “preces un pakalpojumi” (izmaksas 2015.gadā – 679 836 *euro*) tiek prognozēts ietaupījums 10% 2018.gadā, iepirkumiem notiekot centralizēti Latvijas Universitātes ietvaros, 20% 2019.gadā un 30% 2020.-2022.gados, radot šajā posmā ietaupījumus 815 803 *euro* apmērā.  Ietaupījums ir prognozējams arī Latvijas Universitātes budžetā. Pašreizējās Latvijas Universitātes Pedagoģijas, psiholoģijas un mākslas fakultātes (turpmāk – LU PPMF) ēkas uzturēšana izmaksā vidēji 800 000 *euro* gadā. Sākotnēji pedagoģijas studijas tiks īstenotas pašreizējā akadēmijas ēkā Imantas 7.līnijā 1. Vidējā termiņā, kad tiks pabeigta Latvijas Universitātes Torņakalna kampusa otrās un trešās kārtas attīstība, pedagoģijas studijas tiks īstenotas Torņakalna kampusā. Tādēļ tiek prognozēts, ka vēlākais no 2019.gada otrās puses LU PPMF ēkas uzturēšana nebūs nepieciešama.  Kopējie ietaupījumi par posmu no 2018.līdz 2022.gadam tiek prognozēti 5,8 milj. *euro* apmērā.  Aprēķini par ietaupījumiem ir pievienoti kā pielikums Nr.2. Ministru kabineta rīkojuma projektam “Par Rīgas Pedagoģijas un izglītības vadības akadēmijas likvidāciju” sākotnējās ietekmes novērtējuma ziņojumam (anotācijai).  Papildus, studiju un zinātnes bāzes finansējums tiks izmantots efektīvākā veidā, koncentrējot to mazākā skaita augstākās izglītības iestāžu.  No RPIVA kopējā valsts budžeta finansējuma 2017. gadā 1 300 772 *euro* (studijām tematiskajās grupās “Izglītība” un “Sociālās zinātnes” 1 054 713 *euro*, snieguma finansējums – 81 447 *euro*, zinātnes bāzes finansējums – 164 612 *euro*) pakāpeniski četru gadu laikā kopējais finansējums 5,2 milj. *euro* apmērā tiks koncentrēts universitātēs, kas īstenos pedagoģijas studiju programmas, un citās augstskolās, kurās valdība pieņēma lēmumu veikt ieguldījumus saskaņā ar Ministru kabineta 2016.gada 16.augusta noteikumiem Nr.561 “Darbības programmas “Izaugsme un nodarbinātība” 8.1.1.specifiskā atbalsta mērķa “Palielināt modernizēto STEM, tajā skaitā medicīnas un radošās industrijas, studiju programmu skaitu” īstenošanas noteikumi””.  Ministrijai un Latvijas Universitātei radīsies izdevumi, kas saistīti ar valdījuma un īpašuma tiesību uz nekustamajiem īpašumiem pārreģistrēšanu zemesgrāmatā attiecīgi uz ministrijas un Latvijas Universitātes vārda. Minētos izdevumus gan ministrija, gan Latvijas Universitāte segs to apstiprināto budžetu ietvaros. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Šobrīd RPIVA darbību regulē likums “Par Rīgas Pedagoģijas un izglītības vadības akadēmijas Satversmi”, kurš būs jāatzīst par spēku zaudējušu.  Nepieciešams veikt grozījumus Ministru kabineta 2003.gada16.septembra noteikumos Nr.528 “Izglītības un zinātnes ministrijas nolikums”, svītrojot norādi, ka RPIVA ir ministrijas padotības iestāde.  Nepieciešams veikt grozījumus Ministru kabineta 2005.gada 27.decembra noteikumos Nr.1000 “Noteikumi par doktora zinātniskā grāda piešķiršanas (promocijas) tiesību deleģēšanu augstskolām”, svītrojot RPIVA.  Nepieciešams veikt grozījumus likumā “Par valsts nozīmes izglītības, kultūras un zinātnes objektiem un nacionālajām sporta bāzēm”, svītrojot RPIVA.  Nepieciešams veikt grozījumus Ministru kabineta 2006.gada 12.decembra noteikumos Nr.994 “Kārtība, kādā augstskolas un koledžas tiek finansētas no valsts budžeta līdzekļiem”, ieviešot jaunu 2.pīlāra finansējuma formulas sastāvdaļu attiecībā uz pedagoģijas studiju programmu absolventu nodarbinātību izglītības iestādēs. |
| 2. | Atbildīgā institūcija | Ministrija. |
| 3. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Rīkojuma projekta sagatavošanas procesā notika publiskās konsultācijas ar Latvijas Universitāti, Jāzepa Vītola Latvijas Mūzikas akadēmiju, Latvijas Studentu apvienību, Banku augstskolu, Banku augstskolas Uzņēmējdarbības koledžu, Rīgas Tehnisko universitāti, Liepājas Universitāti, Ventspils Augstskolu, Vidzemes Augstskolu, Daugavpils Universitāti, Rēzeknes Tehnoloģiju akadēmiju, Alūksnes novada pašvaldību, Bauskas novada pašvaldību, Cēsu novada pašvaldību, Jēkabpils pilsētas domi, Kuldīgas novada pašvaldību, Madonas novada pašvaldību, Tukuma novada pašvaldību, Ventspils pilsētas domi.  Ministrija aicināja RPIVA pārstāvjus uz sarunu 2017.gada 9.janvārī, bet RPIVA pārstāvji neieradās. Ministrija ar Latvijas Universitātes un RPIVA pārstāvjiem tikās 2017.gada 16.janvārī.  2017.gada 25.janvārī RPIVA personāls devās protesta gājienā.  2017.gada 14.februārī topošie deju un ritmikas skolotāji protestēja pie Ministru kabineta ar dejas performanci. |
| 2. | Sabiedrības līdzdalība projekta izstrādē | Rīkojuma projekta sagatavošanas procesā ministrija organizēja publiskās konsultācijas ar projekta izpildē iesaistītajām augstskolām, reģionu pašvaldībām un Latvijas Studentu apvienību (LSA). Konsultāciju uzdevums bija iepazīstināt visas iesaistītās puses ar ministrijas mērķiem skolotāju izglītībā, ar RPIVA pievienošanas Latvijas Universitātei mērķi un loģiku, pārrunāt pušu gatavību tālāk attīstīt skolotāju izglītību Latvijā, identificēt pušu intereses un nepieciešamos pasākumus šo interešu nodrošināšanai, kā arī identificēt izaicinājumus mācību procesa nepārtrauktības nodrošināšanai.  Laika periodā no 2017. gada 9. - 16. janvārim ir notikušas 6 konsultācijas ministrijā, kurās kopumā piedalījās 87 cilvēki, kā arī nodrošināta dalība publiskajās diskusijās, kā arī saziņa ar sabiedriskajiem medijiem:  2017.gada 9.janvārī notika ministrijas preses konference par plānotajiem pasākumiem skolotāju izglītības kvalitātes paaugstināšanai. Tika rīkota tikšanās ar RPIVA un Latvijas Studentu apvienības pārstāvjiem, taču RPIVA uz tikšanos neieradās;  2017.gada 10.janvārī ministrijas pārstāvji piedalījās Latvijas Izglītības un zinātnes darbinieku arodbiedrības ārkārtas sēdē;  2017.gada 11.janvārī  konsultācijās piedalījās Latvijas Universitātes, Jāzepa Vītola Latvijas Mūzikas akadēmijas, Latvijas Studentu apvienības pārstāvji, kā arī pārstāvji no Kultūras ministrijas, Jāzepa Vītola Latvijas Mūzikas akadēmijas un RPIVA studentu pašpārvaldēm;  2017.gada 12.janvārī notika 2 atsevišķas tikšanās: sanāksme ar Rīgas Tehniskās universitātes, Banku augstskolas un Banku augstskolas Uzņēmējdarbības koledžas pārstāvjiem, kurā piedalījās arī Latvijas Studentu apvienības pārstāvji, kā arī Banku augstskolas, Rīgas Tehniskās universitātes un RPIVA studentu pašpārvaldes pārstāvji; otra tikšanās notika ar reģionālajām augstskolām un pašvaldībām piedalījās Daugavpils Universitātes, Liepājas Universitātes, Vidzemes Augstskolas, Ventspils Augstskolas un Latvijas Universitātes pārstāvji, RPIVA Kuldīgas un Cēsu filiāļu vadība un pārstāvji, kā arī pārstāvji no pašvaldībām, kurās atrodas RPIVA filiāles – Kuldīgas, Alūksnes, Cēsu, Bauskas, Madonas, Tukuma un Jēkabpils pilsētas, kā arī Latvijas Studentu apvienības un RPIVA studentu pašpārvaldes pārstāvji. Ar Ventspils pašvaldību notika atsevišķa saruna 2017.gada 11.janvārī, bet Rēzeknes Tehnoloģiju akadēmija sniedza viedokli rakstiski;  2017.gada 16.janvārī notika ministrijas preses konference par publisko konsultāciju rezultātiem un tikšanās ar RPIVA un Latvijas Universitātes pārstāvjiem ministrijā. Kā arī ministrijas pārstāvji piedalījās RPIVA organizētā diskusijā par skolotāju izglītības nākotni.  LSA piedalījās visās ministrijas organizētajās rīkojuma projekta sagatavošanas publiskajās konsultācijās un uzsvēra nepieciešamību par prioritāti izvirzīt studējošo intereses. LSA izteica gatavību pārstāvēt studentu intereses un sekot, lai likvidācijas procesā tās tiktu ievērotas.  Alūksnes, Bauskas, Cēsu, Tukuma, Kuldīgas, Jēkabpils, Madonas pašvaldību vadība un pārstāvji uzsvēra izglītības pieejamības un filiāļu darba nozīmi reģionā iesakņota darbaspēka sagatavošanā, pozitīvi novērtēja filiāļu līdzšinējo darbību un vadību, kā arī izteica gatavību pēc RPIVA pievienošanas Latvijas Universitātei turpināt sadarbību ar Latvijas Universitāti. RPIVA filiāļu vadība un pārstāvji uzsvēra elastīgas pieejas studiju organizācijai nozīmi nepilna laika studējošajiem un izteica gatavību pēc RPIVA pievienošanas Latvijas Universitātei turpināt sadarbību ar Latvijas Universitāti.  Latvijas Universitāte konsultācijās pauda atbalstu RPIVA pievienošanai un apņemšanos likvidācijas procesā nodrošināt studējošo interešu prioritāti, un par tās mērķi izvirzīja izcilību izglītības studijās un pētniecībā. Latvijas Universitāte pauda apņemšanos pārņemt studiju programmas nodrošinot, ka tajās studējošie turpina un pabeidz studijas, un iegūst Latvijas Universitātes izsniegtu diplomu; pārņemt visas RPIVA filiāles un turpināt tās attīstīt kā Latvijas Universitātes filiāles; līdz 2019.gada akreditācijai konsolidēt studiju programmas, samazinot to skaitu un nodrošinot modernu kompetenču pieejā balstītai izglītībai nepieciešamo saturu; sadarbībā ar Latvijas Universitātes arodbiedrību nodrošināt, ka uz vienādiem nosacījumiem apvienotajā Latvijas Universitātes Pedagoģijas, psiholoģijas un mākslas fakultātē darbu turpina izcilākie izglītības jomas mācībspēki; nodrošināt izglītības studiju integrāciju ar citu akadēmisko jomu studijām un pētniecību.  Jāzepa Vītola Latvijas Mūzikas akadēmija izteica gatavību pārņemt RPIVA īstenotās mūzikas un deju pedagoģijas studiju programmas ar mērķi stiprināt izcilību izglītības studijās un pētniecībā un nodrošinot, ka tajās studējošie turpina un pabeidz studijas, un iegūst Jāzepa Vītola Latvijas Mūzikas akadēmijas izsniegtu diplomu. Jāzepa Vītola Latvijas Mūzikas akadēmija izteica gatavību apvienošanas procesā nodrošināt studējošo interešu prioritāti, turpināt attīstīt mūzikas un deju skolotāju programmas, kas nodrošina darbam Latvijas skolās nepieciešamo skolotāju skaitu, kā arī nodrošināt mūzikas izglītības studiju integrāciju ar citu mūzikas Jāzepa Vītola Latvijas Mūzikas akadēmijā īstenoto akadēmisko jomu studijām un pētniecību.  Rīgas Tehniskā universitāte, Banku augstskola, Banku augstskolas Uzņēmējdarbības koledža, Daugavpils Universitāte, Liepājas Universitāte, Vidzemes Augstskola, Ventspils Augstskola izteica gatavību uzņemt studējošos atbilstošās pedagoģijas, komerczinību, uzņēmējdarbības un darba aizsardzības jomas studiju programmās, nodrošinot, ka studējošie turpina un pabeidz studijas un iegūst konkrētās augstskolas izsniegtu diplomu. |
| 3. | Sabiedrības līdzdalības rezultāti | Projekta izstrādē pēc iespējas ņemts vērā publiskajās konsultācijās piedalījušos pušu viedoklis un paredzēti pasākumi identificēto problēmu risināšanai. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, RPIVA, Latvijas Universitāte, Jāzepa Vītola Latvijas Mūzikas akadēmija, Banku augstskola, Banku augstskolas Uzņēmējdarbības koledža, Rīgas Tehniskā universitāte, Vidzemes Augstskola, Ventspils Augstskola, Liepājas Universitāte, Daugavpils Universitāte, Rēzeknes Tehnoloģiju akadēmija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | RPIVA tiks likvidēta, pievienojot to Latvijas Universitātei. RPIVA tiks izslēgta no Augstskolu reģistra un Zinātnisko institūciju reģistra.  RPIVA studējošos, akadēmisko personālu un vispārējo personālu pārņems Latvijas Universitāte un Jāzepa Vītola Latvijas Mūzikas akadēmija. |
| 3. | Cita informācija | Nav. |

*Anotācijas V sadaļa – rīkojuma projekts šīs jomas neskar.*

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

15.03.2017.

9882

L.Upīte, 67047816

[Linda.Upite@izm.gov.lv](mailto:Linda.Upite@izm.gov.lv)

1. http://likumi.lv/doc.php?id=266406 [↑](#footnote-ref-1)
2. Pieejams:http://www.niid.lv [↑](#footnote-ref-2)
3. Saskaņā ar Ministru kabineta 2008.gada 2.decembra noteikumu Nr.990 “Noteikumi par Latvijas izglītības klasifikāciju” 2.pielikumu. [↑](#footnote-ref-3)
4. [www.scopus.com](http://www.scopus.com) [↑](#footnote-ref-4)
5. [www.webofknowledge.com](http://www.webofknowledge.com) [↑](#footnote-ref-5)
6. <http://www.university-mergers.eu/> [↑](#footnote-ref-6)